**Férfiaknak szánt étrend-kiegészítőket vont ki a forgalomból a Nébih**

**Gyógyszerhatóanyagot tartalmazó étrend-kiegészítőket vont ki a forgalomból a Nemzeti Élelmiszerlánc-biztonsági Hivatal (Nébih). Az intézkedés az ANACONDA FOR MEN, a KingER és a TITÁN POWER CLASSIC termékek minden tételét érinti minőségmegőrzési időtől függetlenül.**

Az éves monitoring mintavétel során került a Nébih látóterébe három, férfiaknak szánt étrend-kiegészítő. Az alábbi termékekből az Országos Gyógyszerészeti és Élelmezés-egészségügyi Intézet vizsgálatai gyógyszerhatóanyagot mutattak ki:

* **ANACONDA FOR MEN** - Természetes étrend-kiegészítő növényi kivonatokkal
4 kapszula/doboz

Kimutatott gyógyszerhatóanyag: **Vardenafil**

* **KingER** - Növényi kivonatokat tartalmazó étrend-kiegészítő kapszula
férfiak részére 2 kapszula/doboz

Kimutatott gyógyszerhatóanyag: **Vardenafil**

* **TITÁN POWER CLASSIC** étrend-kiegészítő 3 kapszula/doboz
 Kimutatott gyógyszerhatóanyagok: **Szildenafil, Tadalafil.**

Az érintett gyógyszerhatóanyagok a foszfodiészteráz-5 enzim (PDE-5) gátló hatásuk révén az erectilis dysfunctio terápiájában alkalmazott vegyületek. Az ezen hatóanyagot tartalmazó készítmények kiadása hazánkban orvosi rendelvényhez kötött, míg az étrend-kiegészítők – az uniós és a magyar szabályozás szerint is – élelmiszernek minősülnek és azokban gyógyszerhatóanyagok felhasználása tilos.

A vásárlók számára komoly egészségkárosodási kockázatot jelent a fenti, hamisítványnak minősülő termék fogyasztása, melyek megtévesztő csomagolásuk szerint kizárólag növényi hatóanyagot tartalmaznak. A veszély elhárítása érdekében a Nébih minőségmegőrzési időre való tekintet nélkül, azonnali hatállyal elrendelte a termékek forgalomból való kivonását, valamint a fogyasztóktól való visszahívását. A hatóság további intézkedésig megtiltotta a termékek ismételt forgalomba hozatalát is.

A termékek adatai elérhetőek a Nébih jogsértés listáján. A hivatal kéri a vásárlókat, hogy amennyiben tudomást szereznek az érintett készítmények forgalmazásáról, a lakosság egészségének védelmében történő, gyors hatósági intézkedések érdekében jelezzék azt a Nébih ügyfélszolgálatán (06-80/263-244, ugyfelszolgalat@nebih.gov.hu).

2023. február 21.

Nemzeti Élelmiszerlánc-biztonsági Hivatal